
Előterjesztés
a Fővárosi Közgyűlés részére
Tisztelt Közgyűlés!

1. Budapest Főváros Önkormányzatának kizárólagos tulajdonát képezi az ingatlan-nyilvántartásban Budapest XXII. kerület 238001/9 hrsz-on „kivett telephely” megnevezéssel nyilvántartott, természetben a Budapest XXII., Nagytétényi út mentén elhelyezkedő, 5000 m2 alapterületű ingatlan. (1. számú melléklet) Az ingatlan a BFVK Zrt. 2013. évi Éves Közszolgáltatási Szerződésének része.
2.  A Fővárosi Csatornázási Művek Zrt. (FCSM Zrt.) kizárólagos tulajdonában áll a Budapest III. kerület 18135/7 hrsz-on „kivett vendéglő udvar” megnevezéssel nyilvántartott, természetben a 1035 Budapest, III. ker. Szél u. 16. sz. alatt található, 1390 m² alapterületű ingatlan, amelyet határozatlan idejű bérleti szerződéssel a Fővárosi Katasztrófavédelmi Igazgatóság bérel. (2. számú melléklet)
A Fővárosi Katasztrófavédelmi Igazgatóság a bérelt ingatlant hatósági feladatainak ellátására használja. Figyelemmel az ingatlan ügyfélforgalmi szempontból kiváló elhelyezkedésére, az Igazgatóság megkereste Budapest Főváros Önkormányzatát azzal a javaslattal, hogy az ingatlan bővítésének és felújításának révén hosszú távon is alkalmassá kívánja tenni azt a hatósági feladatok és az ügyfélforgalom hatékony ellátására. 
A Katasztrófavédelmi Igazgatóság közszolgáltatási feladatainak hatékony ellátása és működésének stabilitása azzal biztosítható, hogy Budapest Főváros Önkormányzata a kizárólagos tulajdonában álló, Nagytétényi út mentén lévő 238001/9 hrsz-ú ingatlant elcserélné az FCSM Zrt. kizárólagos tulajdonában álló 1035 Budapest III. ker. Szél u. 16. sz. alatt található 1390 m² alapterületű ingatlanra.
A Fővárosi Közgyűlés 2043/2013. (XII.11.) Főv. Kgy. számú határozatával hozzájárult az 1. és 2. pontban felsorolt ingatlanok cseréjéhez és 2045/2013.(XII.11.) Főv. Kgy. számú határozatával jóváhagyta az FCSM és a Főváros között megkötendő ingatlan csereszerződést a jelen előterjesztéshez 4. szám alatt mellékelt tartalommal. (3. számú melléklet) A határozat meghozatala időpontjában a Budapesti 1. számú Földhivatal még nem vezette át az ingatlan-nyilvántartásban a XXII. ker. 238001/7 hrsz-ú ingatlan megosztását. Az FCSM és a Fővárosi Önkormányzat nem írták alá a 2045/2013. (XII.11.) Főv. Kgy. számú határozattal jóváhagyott csereszerződést, mivel rövid határidőn belül várható volt, hogy a Földhivatal határozatot hoz az ingatlan megosztása tárgyában. Ez az eljárás elhúzódott a Földhivatalban és a Budapesti 1. számú Földhivatal 50210/1/2014.01.31. számú határozatával intézkedett a 238001/7 hrsz-ú ingatlan 238001/8 hrsz-ú, 238001/9 hrsz-ú és 238001/10 hrsz-ú ingatlanokra történő megosztásáról, amelyek közül a 238001/9 hrsz-ú ingatlan képezi a jelen előterjesztéssel érintett csere tárgyát.
Fentiekre tekintettel, továbbá arra a körülményre figyelemmel, hogy  2014. január 1. napjával módosult a Magyarország helyi önkormányzatairól szóló 2011. évi CLXXXIX. törvény, és annak új 108/A. § (2) bekezdése alapján amennyiben a cserével érintett önkormányzati vagyon értéke a versenyeztetésre vonatkozó törvényben előírt értékhatárt meghaladja, az illetékes fővárosi vagy megyei kormányhivatal dönt a csereügylet jóváhagyásáról, az FCSM és a Fővárosi Önkormányzat módosította az Ingatlan Csereszerződés-tervezet szövegét.
A fenti jogszabályhely okán a csereszerződésbe, mint hatályba lépési feltétel került beépítésre a szerződés 8.1 pontjában a Kormányhivatal jóváhagyása.
A Fővárosi Önkormányzat és az FCSM szerződési akarata, - amely megfogalmazásra került a jelen előterjesztés 4. számú és 5. számú mellékleteként csatolt szerződésekben - változatlan, csupán a fentiekben kifejtett két körülmény folytán került sor a csereszerződés egyes pontjainak megváltoztatására.
Fentiek alapján javaslom a T. Közgyűlésnek a 2045/2013. (XII.11.) Főv. Kgy. számú határozat hatályon kívül helyezését, és a jelen jogi állapotnak megfelelő csereszerződés-tervezet jóváhagyását.

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 24. §. a) pontja alapján kérem a T. Közgyűlést, hogy az alábbi határozati javaslat alapján hozza meg döntését.
Határozati javaslat
A Fővárosi Közgyűlés Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 24. §. a) pontja alapján úgy dönt, hogy:

hatályon kívül helyezi a 2045/2013. (XII.11.) Főv. Kgy. számú határozatát.
Határozathozatal módja: egyszerű szavazattöbbség

jóváhagyja és megköti az előterjesztéshez 5. számú mellékletként csatolt Csereszerződést, melynek rendelkezései szerint a XXII. ker. Nagytétényi út 238001/9 hrsz-ú, 5000 m² területű, kivett telephely megnevezésű ingatlant elcseréli a Fővárosi Csatornázási Művek Zrt. kizárólagos tulajdonában álló III. ker. 18135/7 hrsz-on kivett vendéglő udvar megnevezéssel nyilvántartott, természetben a 1035 Budapest, III. ker. Szél u. 16. sz. alatt található, 1390 m² alapterületű ingatlannal, és felhatalmazza a főpolgármestert annak aláírására. 
határidő:	90 nap
felelős: 	főpolgármester

Határozathozatal módja: egyszerű szavazattöbbség

